EIROPAS KOMISIJA Briselē, 7.6.2022 COM(2022) 258 final KOMISIJAS ZIŅOJUMS PADOMEI Astoņpadsmitais ziņojums par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojusies tās piemērošanas rezultātā laikposmā no 2021. gada 1. janvāra līdz 31. decembrim

















KOMISIJAS ZIŅOJUMS PADOMEI Astoņpadsmitais ziņojums par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojusies tās piemērošanas rezultātā laikposmā no 2021. gada 1. janvāra līdz 31. decembrim Padomes Regula (EK) Nr. 866/2004 par režīmu saskaņā ar Pievienošanās akta 10. protokola 2. pantu (turpmāk “Zaļās līnijas regula”) stājās spēkā 2004. gada 1. maijā. Tajā reglamentēta ES tiesību normu piemērošana attiecībā uz personu pārvietošanos, kā arī preču un pakalpojumu apriti pāri robežlīnijai, kas atdala Kipras Republikas rajonus, kuros tās valdībai ir faktiska kontrole, no rajoniem, kuros tai nav faktiskās kontroles. Lai nodrošinātu šo noteikumu efektivitāti, to piemērošanas joma tika paplašināta, iekļaujot arī robežlīniju starp minētajām teritorijām un Apvienotās Karalistes Suverēno austrumu bāzu teritoriju (ESBA) . Šis ziņojums attiecas uz laikposmu no 2021. gada 1. janvāra līdz 31. decembrim. Pārskata periodā Kipru turpināja ietekmēt Covid-19 pandēmija. Komisija 2021. gadā ar attiecīgajām Kipras Republikas (KR) iestādēm, Suverēnās bāzu teritorijas (SBA) administrāciju, kā arī Kipras turku Tirdzniecības kameru (KTTK) ir uzturējusi konstruktīvu dialogu par minētās regulas īstenošanu. 1. PERSONU ROBEŽŠĶĒRSOŠANA 1.1. Robežšķērsošana atļautajās vietās Regula nodrošina tiesisko regulējumu attiecībā uz robežšķērsošanu, ko veic Kipras valstspiederīgie, citi ES pilsoņi un trešo valstu valstspiederīgie, kuri Zaļo līniju (turpmāk “robežlīnija”) šķērso atļautās robežšķērsošanas vietās. Salīdzinājumā ar iepriekšējo gadu 2021. gadā palielinājās robežlīniju šķērsojušo Kipras grieķu un Kipras turku skaits. Saskaņā ar Kipras Republikas policijas (turpmāk “CYPOL”) datiem pārskata periodā tika reģistrēti 695 702 (iepriekšējā gadā — 397 717) Kipras grieķi un 233 950 (iepriekšējā gadā — 176 769) Kipras grieķu transportlīdzekļi, kas šķērsoja robežlīniju virzienā no valdības kontrolētajiem rajoniem uz rajoniem, kuros Kipras Republikas valdībai nav faktiskās kontroles. Tajā pašā laikposmā tika reģistrēts 513 291 (iepriekšējā gadā — 382 370) Kipras turks un 423 846 (iepriekšējā gadā — 225 735) Kipras turku transportlīdzekļi, kas šķērsoja robežlīniju no rajoniem, kuros Kipras Republikas valdībai nav faktiskās kontroles . Robežlīniju šķērsojušo ES pilsoņu, kuri nav Kipras valstspiederīgie, un trešo valstu valstspiederīgo skaits arī palielinājās. Pārskata periodā abos virzienos robežlīniju šķērsoja 371 910 (iepriekšējā gadā — 106 624) ES pilsoņi, kuri nav Kipras valstspiederīgie, un trešo valstu valstspiederīgie. Iepriekš minētie CYPOL apkopotie skaitļi neietver datus par personām un transportlīdzekļiem, kas šķērso robežlīniju no Kipras ziemeļdaļas robežšķērsošanas vietās Pergamos un Strovilia, kuras atrodas Apvienotās Karalistes Suverēnās austrumu bāzu teritorijas pārvaldībā. Šajā sakarībā ESBA ziņoja, ka tika reģistrēti 200 625 (iepriekšējā gadā — 90 955) Kipras grieķi un 119 527 Kipras grieķu transportlīdzekļi (iepriekšējā gadā — 53 604), kas šķērsoja robežlīniju uz Kipras ziemeļdaļu. Tajā pašā laikposmā tika reģistrēti 300 643 (iepriekšējā gadā — 236 346) Kipras turki un 197 106 (iepriekšējā gadā — 155 955) Kipras turku transportlīdzekļi, kas šķērsoja robežlīniju pretējā virzienā. Turklāt robežlīniju abos virzienos šķērsoja 228 950 ES pilsoņi, kuri nav Kipras valstspiederīgie, un trešo valstu valstspiederīgie. Robežšķērsošanas vietās 2021. gadā strādāja 89 CYPOL darbinieki salīdzinājumā ar 2020. gadu, kad tur strādāja 76 darbinieki. Kipras turku kopienas 2021. gadā apkopotie dati liecina, ka to Kipras grieķu skaits, kuri šķērsoja robežlīniju virzienā no valdības kontrolētajiem rajoniem uz Kipras ziemeļdaļu, palielinājās līdz 1 013 778 (iepriekšējā gadā — 495 448), savukārt šādi šķērsojušo Kipras grieķu transportlīdzekļu skaits palielinājās līdz 581 836 (iepriekšējā gadā — 278 338). Minētie dati arī liecina, ka otrā virzienā robežlīniju šķērsojošo Kipras turku skaits palielinājās līdz 893 014 (iepriekšējā gadā — 685 671) un Kipras turku transportlīdzekļu skaits palielinājās līdz 479 474 (iepriekšējā gadā — 361 363). Saskaņā ar sniegtajiem statistikas datiem robežlīniju virzienā no valdības kontrolētajiem rajoniem uz Kipras ziemeļdaļu šķērsoja 532 243 ES pilsoņi, kuri nav Kipras valstspiederīgie, un trešo valstu valstspiederīgie (iepriekšējā gadā — 335 934). Tika uzskatīts, ka robežšķērsošanas gadījumu pieaugums atspoguļo gan pakāpenisku atgriešanos normālākā ikdienas dzīvē pēc pirmā pandēmijas gada, gan visu robežšķērsošanas vietu atvēršanu gada laikā. Turklāt tika ziņots, ka izdevīgais euro maiņas kurss pret Turcijas liru mudināja Kipras grieķus šķērsot robežlīniju virzienā uz rajoniem, kas nav Kipras Republikas valdības faktiskā kontrolē, lai veiktu savu iepirkšanos. No otras puses, tika arī ziņots, ka pastāvīgā prasība robežšķērsošanas vietās iesniegt dokumentus par Covid-19 statusu atturēja daudzas personas no Zaļās līnijas šķērsošanas. Pārskata perioda sākumā dažu robežšķērsošanas vietu darbība uz laiku palika apturēta. Robežšķērsošanas vietas Ledra Street darbība ir uz laiku apturēta pēc KR Ministru padomes 2020. gada 29. februāra lēmuma. Robežšķērsošanas vietu Lefka-Apliki, Deryneia un Kato Pyrgos-Karavostasi darbību uz laiku apturēja Kipras turki. Pēc divu Kipras vadītāju paziņojuma, kas tika izdots ar Apvienoto Nāciju Organizācijas starpniecību 2021. gada 2. jūnijā, visas atlikušās robežšķērsošanas vietas tika atvērtas no 2021. gada 4. jūnija. Ņemot vērā Covid-19 pandēmijas turpināšanos, personām, kas pārskata periodā šķērsoja Zaļo līniju, bija jāiesniedz pārbaudei īpaši dokumenti par savu veselības stāvokli, piemēram, vakcinācijas sertifikāti vai Covid-19 testu rezultāti. Šīs prasības gada laikā mainījās atbilstīgi pandēmijas norisēm. Divkopienu Tehniskā komiteja veselības jautājumos izdeva vairākus paziņojumus šo prasību saskaņošanai, kurus Kipras Republika un Kipras turku kopiena ņēma vērā, pieņemot pasākumus robežšķērsošanas vietās, lai izvairītos no vienpusējām rīcībām. Vairākās robežšķērsošanas vietās tika ziņots par garām rindām. Tās bija saistītas ar to, ka papildus personu apliecinošiem dokumentiem bija jāpārbauda arī Covid-19 dokumenti. KR iestādes nav atļāvušas Kipras turku autobusiem, kas ved ES pilsoņus, iebraukt valdības kontrolētajos rajonos, jo tiem nav acquis pilnībā atbilstoši dokumenti, ko izsniegušas KR iestādes.

Apvienoto Nāciju Organizācijas Miera uzturēšanas spēki Kiprā (UNFICYP) turpināja veicināt iespējas abām kopienām praktizēt reliģisko pārliecību. 1.2. Neatbilstīga migrācija pāri Zaļajai līnijai un patvērums Kā liecina CYPOL dati par 2021. gadu, palielinājās to migrantu skaits, kuri neatbilstīgi šķērsojuši robežlīniju virzienā no rajoniem, kas nav Kipras Republikas valdības faktiskā kontrolē, uz valdības kontrolētajiem rajoniem. Robežlīniju šajā virzienā 2021. gadā šķērsoja 9812 neatbilstīgie migranti; 2020., 2019. un 2018. gadā bija attiecīgi 4857, 7409 un 4451 šādi neatbilstīgie migranti. Galvenās neatbilstīgo migrantu izcelsmes valstis bija Sīrija (2274), Nigērija (1445), Kongo Demokrātiskā Republika (1202), Pakistāna (838) un Kamerūna (765). Neatbilstīgā migrācija joprojām ir nopietna KR iestāžu problēma. No 9812 neatbilstīgajiem migrantiem 87 % (iepriekšējā gadā — 81,5 %) lūdza starptautisko aizsardzību Kipras Republikā. Izcelsmes valsts, no kuras valstspiederīgajiem tika saņemts lielākais pieteikumu skaits, bija Sīrija (1902). CYPOL varēja identificēt personas, izmantojot tos pašus kritērijus, kādi tika izmantoti iepriekšējos gados, galvenokārt pamatojoties uz informāciju, kas norādīta attiecīgo migrantu ceļošanas dokumentos un paziņojumos. Saskaņā ar šo novērtējumu gandrīz visi migranti, kuri aizturēti valdības kontrolētajos rajonos pēc robežlīnijas neatbilstīgas šķērsošanas, iepriekš Kipras ziemeļdaļā bija ieradušies no Turcijas. Kipras turku kopiena informēja, ka Kipras ziemeļdaļā joprojām tiek veikti pasākumi neatbilstīgās migrācijas novēršanai. 2021. gadā tika novērsta 3508 personu ieceļošana Kipras valdības nekontrolētajos rajonos, savukārt 1325 personas , kuras tika aizturētas Kipras ziemeļdaļā, tika deportētas. Abu kopienu pārstāvji tikās ANO aizgādībā izveidotajā divkopienu tehniskajā komitejā, kurā tiek izskatīti noziedzības un krimināllietu jautājumi. Abas kopienas kā šīs komitejas paplašinājumu turpināja izmantot “kopējo saziņas telpu” — forumu informācijas apmaiņai krimināllietās. CYPOL norādīja, ka sadarbība ar citām attiecīgajām Kipras Republikas valdības struktūrvienībām un ESBA administrāciju ir ļoti laba. Suverēnā austrumu bāzu teritorija (ESBA) Pārskata periodā ESBA iestādes turpināja pārņemt ar robežšķērsošanu saistītās veselības prasības, ko ieviesusi KR. Neatbilstīgā migrācija no Kipras valdības nekontrolētajiem rajoniem caur ESBA palielinājās. 2021. gadā pēc robežlīnijas neatbilstīgas šķērsošanas tika aizturēti 165 migranti . Robežlīnijas šķērsošana tika liegta 2488 personām, kuru vidū visvairāk bija Krievijas pilsoņu (559). Saskaņā ar attiecīgajiem noteikumiem Protokolā par Apvienotās Karalistes Suverēnajām bāzu teritorijām Kiprā, kas saistīts ar Līgumu par Apvienotās Karalistes izstāšanos no Eiropas Savienības, ESBA iestādes liedza šķērsot Zaļo līniju ārvalstniekiem, kuri ieradās caur Kipras ziemeļdaļu. Šīs personas tika novirzītas uz robežšķērsošanas vietām ārpus ESBA, lai pārbaudītu to atbilstību prasībām, kas izvirzītas ieceļošanai Kipras Republikā. Suverēnās bāzu teritorijas (SBA) amatpersonas arī šoreiz norādīja, ka viņu sadarbība ar Kipras Republiku ir izcila. Ārpus robežšķērsošanas vietām SBA policija, pamatojoties uz riska novērtējumu un izlūkdatiem, veica patruļas, lai nepieļautu neatbilstīgu migrāciju. Papildus šīm patruļām tika veiktas arī SBA muitas un militārā dienesta patruļas. Pārskata periodā Zaļās līnijas uzraudzībai tika izvērsta bezpilota lidaparātu izmantošana, un tika iegādāti un ekspluatācijā nodoti divi transportlīdzekļi, kas aprīkoti ar termogrāfijas kamerām, un divi transportlīdzekļi, kas aprīkoti ar pārplūdgaismas prožektoriem. Īpaši grūti kontrolējamas ir četras “neatļautas robežšķērsošanas vietas” ciemā Pergamos un tā tuvumā, kuras izmanto vietējie iedzīvotāji un lauksaimnieki. Kā jau norādīts iepriekšējos ziņojumos, šīs “neatļautās robežšķērsošanas vietas” joprojām rada bažas, tādēļ būtu jāatrod piemērots risinājums atbilstīgi Protokola par Apvienotās Karalistes Suverēnajām bāzu teritorijām Kiprā 7. pantam. Pārskata periodā SBA iestādes veica spontānas pārbaudes personām, kuras izmantoja ceļus, kas savieno šīs robežšķērsošanas vietas. 2. PREČU VEŠANA PĀRI ROBEŽLĪNIJAI 2.1. Tirdzniecības vērtība Saskaņā ar Zaļās līnijas regulas 4. pantu preces no valdības nekontrolētajiem rajoniem var ievest valdības kontrolētajos rajonos, ja tās atbilst 4. pantā noteiktajiem kritērijiem un tām ir pievienots Kipras turku Tirdzniecības kameras izsniegts dokuments. Kipras turku Tirdzniecības kamera un KR iestādes saskaņā ar Komisijas Regulas (EK) Nr. 1480/2004 8. pantu ik mēnesi iesniedza ziņojumu par to preču veidu, daudzumu un vērtību, par kurām bija izsniegti pavaddokumenti. Saskaņā ar Kipras turku Tirdzniecības kameras sniegto statistiku to preču kopējā vērtība, par kurām bija izdoti pavaddokumenti, bija 6 836 060 EUR (iepriekšējā gadā — 4 974 335 EUR). Salīdzinot ar 2020. gadu, to preču kopējā vērtība, par kurām bija izsniegti pavaddokumenti, palielinājās par 37 %. Kā norādīts Kipras Republikas iesniegtajā statistikā, to pāri robežlīnijai faktiski ievesto preču kopējā tirdzniecības vērtība, par kurām ir izsniegti pavaddokumenti, palielinājās par 31 % līdz 6 151 022 EUR (iepriekšējā gadā — 4 693 898 EUR).

Kā liecina Kipras Tirdzniecības un rūpniecības kameras iesniegtie dati, tirdzniecība virzienā no valdības kontrolētajiem rajoniem uz Kipras ziemeļdaļu (kas gan neietilpst Zaļās līnijas regulas piemērošanas jomā) samazinājās aptuveni par 39 % (no 694 281 EUR 2020. gadā līdz 420 253 EUR 2021. gadā). Tirdzniecības apjoms virzienā no valdības kontrolētajiem rajoniem uz Kipras ziemeļdaļu atbilst 6,8 % no tirdzniecības apjoma pretējā virzienā (2020. gadā — 14,8 %). Kipras turku kopiena turpināja piemērot tirdzniecības režīmu, kurā ir pārņemti Zaļās līnijas regulā noteiktie ierobežojumi. Kā galveno iemeslu šā režīma piemērošanai Kipras turku kopienas dalībnieki atzīst vietējo komersantu protekcionismu. Turklāt preces no valdības kontrolētajiem rajoniem uz Kipras ziemeļdaļu var tirgot tikai tad, kad ir izsniegta importa atļauja. Tomēr šo tirdzniecības režīmu ne vienmēr piemēro konsekventi. 2.2. Preču veids Tirgoto produktu veidi 2021. gadā kopumā ir palikuši nemainīgi. Tirdzniecības apjoma ziņā galvenā preču grupa bija būvniecības un celtniecības materiāli, kam sekoja plastmasa, mēbeles un svaigas zivis . Tika ieviestas tādi jauni produkti kā, piemēram, putu polistirola plāksnes, tērauda un alumīnija profili, kā arī stieņi un tērauda durvis. 2.3. Pārkāpumi Kipras Republika vērsa Komisijas uzmanību uz diviem konkrētiem pārkāpumiem, kas notikuši pārskata periodā. Pirmais ir saistīts ar tādu burkānu sūtījumu, kuru paraugus bija pārbaudījusi Kipras Republikas Valsts galvenā laboratorija. Pārbaudēs tika konstatēts, ka pesticīdu atlieku — linurona un triadimenola — daudzums pārsniedz atļauto robežvērtību. Komisija informēja Kipras turku Tirdzniecības kameru, kas pieprasīja ražotājam veikt visus nepieciešamos pasākumus, lai nodrošinātu pilnīgu atbilstību attiecīgajiem noteikumiem un veselības drošības standartiem. Otrais pārkāpums ir saistīts ar tādu olīvu sūtījumu, kuru paraugus arī bija pārbaudījusi Kipras Republikas Valsts galvenā laboratorija. Pārbaudēs tika konstatēts, ka pesticīda atlieku — cipermetrīna — daudzums pārsniedz atļauto robežvērtību. Komisija informēja Kipras turku Tirdzniecības kameru. 2.4. Ar preču apriti saistīti šķēršļi un grūtības Joprojām pastāv arī citi šķēršļi tirdzniecībai pāri robežlīnijai, un, kā uzskata Komisija un Kipras turku ekonomikas dalībnieki, minētie šķēršļi ir pašreizējā ierobežotā tirdzniecības apjoma cēlonis. Kā minēts iepriekšējos ziņojumos , jautājums par Kipras turku komerctransportlīdzekļiem, kas šķērso robežlīniju, lai nokļūtu valdības kontrolētajos rajonos, vēl aizvien ir jārisina, un līdz šim Kipras turku komerctransportlīdzekļi, kuru masa pārsniedz 7,5 tonnas, var šķērsot robežlīniju tikai tad, ja tiem ir acquis pilnībā atbilstoši Kipras Republikas izsniegti dokumenti. KR iestādes informēja Komisiju, ka tās ir ieviesušas noteikumus, kas Kipras turkiem atvieglo tehniskās apskates dokumentu un profesionālo autovadītāja apliecību saņemšanas procesu. Šā jautājuma atrisināšana būtiski palielinātu tirdzniecības apjomu, jo tiktu atvieglota preču pārvadāšana. Turklāt tas nostiprinātu sakarus starp Kipras ekonomikas dalībniekiem, tādējādi ievērojami veicinot uzticēšanos starp abām kopienām. Lai rastu risinājumu šim jautājumam, Komisija turpinās sazināties ar KR iestādēm un Kipras turku kopienu. Kā minēts iepriekšējo gadu ziņojumos, KR iestādes, pamatojoties uz veselības dienestu paustajām bažām par ražošanas procesu Kipras ziemeļdaļā, neļauj pāri robežlīnijai ievest pārstrādātus pārtikas produktus un materiālus, kas paredzēti saskarei ar pārtiku. Komisija ir apliecinājusi KR, ka saskaņā ar piemērojamo tiesisko regulējumu šie produkti drīkst šķērsot Zaļo līniju. Lai gan KR iestādes, piemērojot Zaļās līnijas regulu, robežšķērsošanas vietās var ņemt produktu paraugus papildu analīzēm, tām nav jāliedz visas pārstrādātās pārtikas vešana pāri robežlīnijai. Komisija pauž nožēlu, ka pārskata periodā šā jautājuma risināšanā nav panākts progress. Komisija joprojām ir nobažījusies par jautājumu, kas attiecas uz pārstrādātu pārtiku, un tā turpinās risināt šo jautājumu ar KR iestādēm. Tāpat kā iepriekšējos gados, Kipras turku kopienas tirgotāji joprojām norāda, ka tiem ir grūti panākt savu preču iekļaušanu veikalu sortimentā un reklamēt savus produktus un pakalpojumus valdības kontrolētajos rajonos un ka tas ierobežo tirdzniecību. Tirgotāji turpina ziņot par Kipras grieķu patērētāju zemo pieprasījumu pēc Kipras turku izstrādājumiem. Papildus tam tiek minēts, ka abu kopienu tirgotāji, kuri vēlas sākt komercdarbību otras kopienas teritorijā, sastopas ar vairākām administratīvām problēmām, piemēram, Kipras turkiem, kas veic tirdzniecību pāri Zaļajai līnijai, ir grūtības atvērt kontus bankās valdības kontrolētajos rajonos. 2.5. Preču kontrabanda Preču kontrabanda joprojām pastāvēja, atspoguļojot grūtības robežlīnijas neatbilstīgas šķērsošanas kontrolē. Kipras Republika 2021. gadā 1518 reizes konfiscēja kontrabandas preces (iepriekšējā gadā — 494 reizes), un tas ir pieaugums par 207 %. Palielinājās lauksaimniecības produktu, kā arī dzīvnieku izcelsmes un piena produktu kontrabanda. Būtiski palielinājās cigarešu un tinamās tabakas apjoms, ko Kipras Republika konfiscēja uz Zaļās līnijas: 246 460 cigaretes un 165 160 grami tinamās tabakas (iepriekšējā gadā — 78 620 cigaretes un 103 135 grami tinamās tabakas). Turklāt tika konfiscētas arī 55 470 elektronisko cigarešu kasetnes un 79 025 grami ūdenspīpes tabakas. Citu konfiscēto izstrādājumu vidū bija alkohols, automobiļi, degviela, tādas preces, ar kurām tiek pārkāptas intelektuālā īpašuma tiesības, zāles un pesticīdi. Pirmās instances tiesā tika celtas četras apsūdzības par kontrabandu. Par cigarešu kontrabandu mazos apjomos tika galvenokārt piespriests administratīvais sods un atsavināšana. 2021. gadā ESBA iestādēs tika reģistrēts arī konfiscēto kontrabandas preču apjoma būtisks pieaugums ESBA teritorijā; konfiskācija tika veikta 516 gadījumos salīdzinājumā ar 138 gadījumiem 2020. gadā. Attiecībā uz preču tradicionālo piegādi Kipras turkiem, kuri dzīvo buferzonā esošajā Pilas ciemā (Zaļās līnijas regulas 4. panta 10. punkts), ESBA administrācija uzraudzīja un reģistrēja būvmateriālu, zivju, cigarešu u. c. preču daudzumus. 2.6. Tirdzniecības veicināšana